แนวโน้มดัชนีเช้าขึ้นต่อ
นักวิเคราะห์ฯคาดตลาดหุ้นไทยเช้านี้น่าจะขึ้นต่อ แต่วอลุ่มคงเบาบาง หวังECBลดดอกเบี้ย-ต่างชาติซื้อหนุน
7 ธ.ค. 2554

นักวิเคราะห์ฯคาดตลาดหุ้นไทยเช้านี้น่าจะขึ้นต่อ แต่วอลุ่มคงเบาบาง หวังECBลดดอกเบี้ย-ต่างชาติซื้อหนุน
นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ สำนักวิจัยทิสโก้ กล่าวว่า ตลาดหุ้นไทยเช้านี้มีโอกาสปรับตัวขึ้นต่อ แต่จะเป็นลักษณะของการซึมขึ้น โดยมูลค่าการซื้อขายคงไม่มากนัก ทั้งนี้นักลงทุนคาดหวังว่าพรุ่งนี้ธนาคารกลางยุโรปน่าจะมีการปรับลดอัตราดอกเบี้ยลง จึงเป็นการกระตุ้นราคาสินทรัพย์เสี่ยงทั่วโลก
นอกจากนี้ ยังมีความคาดหวังเรื่องการประชุมสุดยอดผู้นำสหภาพยุโรปในวันที่ 9 ธ.ค. ว่าน่าจะมีการออกมาตรการที่เรียกความเชื่อมั่นกลับมาและสร้างความพอใจให้กับตลาดฯ เนื่องจากก่อนหน้านี้เอสแอนด์พีได้ออกมาเตือนว่าหากที่ประชุมสุดยอดผู้นำยุโรปไม่มีความคืบหน้าในการหาแนวทางควบคุมวิกฤตหนี้ ก็อาจจะต้องมีการปรับลดอันดับเครดิตความน่าเชื่อของหลายประเทศในกลุ่มยุโรปลง
ขณะที่ปัจจัยในประเทศก็ได้รับแรงหนุนจากเม็ดเงินลงทุนของต่างชาติที่ซื้อต่อเนื่องมา 5 วันติดต่อกัน อย่างไรก็ตามตลาดฯก็มีความเสี่ยงที่จะถูกแรงเทขายทำกำไรสลับออกมาด้วย เนื่องจากปรับตัวขึ้นมาหลายวันแล้ว
พร้อมให้แนวรับ 1,020-1,025 จุด แนวต้าน 1,035-1,040 จุด